b'\n_START_ARTICLE_\nSve\xc5\xa1tarska grobnica\n_START_SECTION_\nOpis\n_START_PARAGRAPH_\nGrobnica s tremi oboki iz 3. stoletja pr. n. \xc5\xa1t., ki so jo odkrili leta 1982 v eni od \xc5\xa1tevilnih getskih gomil, odra\xc5\xbea temeljna strukturna na\xc4\x8dela tra\xc4\x8danskih kultnih zgradb. V grobnici je edinstven arhitekturni dekor, ki je kombinacija pol \xc4\x8dlove\xc5\xa1kih in pol rastlinskih kariatid in stenskih poslikav. V stenah osrednje pogrebne sobe je v visokem reliefu vklesanih deset \xc5\xbeenskih figur, v obokani luneti pa je poslikava, ki je edini primer tak\xc5\xa1ne poslikave na tra\xc4\x8danskem ozemlju. V grobnici sta dva sarkofaga, v katerih sta bila domnevno pokopana tra\xc4\x8danski plemi\xc4\x8d in njegova \xc5\xbeena. Pred njima je stala kamnita pregrada v obliki vrat, ki je simbolizirala prehod iz tega sveta v onostranstvo. Pregrada je prestavljena v prostor pred grobnico._NEWLINE_Sve\xc5\xa1tarska grobnica je izjemen spomenik kulture Getov, tra\xc4\x8danskega ljudstva, ki je imelo po pisanju anti\xc4\x8dnih geografov stike tako s helenskim kot hiperborejskim svetom. _NEWLINE_Arheologi so leta 2012 v bli\xc5\xbeini vasi odkrili pomemben zaklad. V 150 okoli\xc5\xa1kih grobovih iz 4. stoletja pr. n. \xc5\xa1t. so na\xc5\xa1li zlat prstan, 44 \xc5\xbeenskih figur in 100 zlatih gumbov._NEWLINE_Domneva se, da so grobovi spadali k starodavnemu getskemu mestu Helis, katerega ostanki so na gri\xc4\x8du nekaj kilometrov od Sve\xc5\xa1tarske grobnice.'